  Виталий Пронин «Мынам Удмуртие» радио но «Удмурт дунне» газет нош ик яло «Адӟем карымон» проектсэ. Калыкен ӵош быръёмы 5 удысын тужгес бадӟым вормонъёс басьтэм адямиосты. Возьмаськом тӥлесьтыд ӵектонъёстэс, нимаз воргоронъёсты но нылкышноосты: 1. гурт удысын;2. наука, дышетон, тазалыкез утён удысын;3. политика, кивалтон удысын;4. культура, искусство удысын;5. ужбергатон удысын. Та дырлы ӵектонъёс мыло-кыдо вуо ни. Тужгес но трос - культура но искусство удысъёсъя. Дэмлало «Мынам Удмуртие» телерадиокомпаниысь журналистэз Светлана Пикулеваез, крезьгурчиез Пантелей Кузнецовез, Эгра ёросысь Кабачигуртысь библиотекаын ужась Вера Чирковаез, Пичи Пурга ёросысь «Арганчи» ансамблен кивалтӥсез Татьяна Михайловаез, Алнаш ёросысь «Выль ӟардон» коллективен кивалтӥсез Анна Александроваез… «Наука, дышетон, тазалыкез утён» номинацие ӵектэмын Глазкарысь пединститутысь дышетӥсь, педагогика тодосъя кандидат Ольга Никифорова, Удмурт кылосбуръя, финноугроведениея но журналистикая институтлэн директорез Наталья Кондратьева. Данъяськымон адямиосмы палэнэ медаз кыле. Соин ик, гажано лыдӟисьёсмы но кылзӥсьёсмы, дыртэлэ, ӵектонъёс кутӥсько 20-тӥ тулыспалозь. Собере адӟем карымон адямиос понна куара сётон мыноз. Вормисьёс сӥё-дано пусъемын луозы 1-тӥ южтолэзе Ижысь «Каравелла» кафеын. Котькуд номинация вадьсы нимъёс гожтыса, ыстыны быгатӥськоды редакцие таӵе адресъя: Ижевск, К. Маркс ульча, 274 номеро юрт. Озьы ик ыстыны быгатӥськоды  «Удмурт дунне» газетлэн  udmdunne@yandex.ru электрон почтаяз, яке «Мынам Удмуртие» радиое жингыртыса, 5522 номеръя СМС ыстыса. Озьы ик калык дэмланъёссэ ӵектэ «ВКонтактеысь» «Адӟем карымон адями. Калык быръе» бамын. Мария Иванова  